Voetspore – AP Kerk Moot Sentraal
February 3, 2021 APK MootSentraal
Ons is as mens gemaak, deur God, om vorentoe te beweeg. Vorentoe na Hom toe. Waar Hy reeds gereed staan met Sy arms wyd oop om ons te omvou met Sy liefde. Hy het Sy Seun, Jesus gegee om langs ons te loop en ons te help om op die regte pad te bly. Om ons weer te help om op ons voete te kom wanneer ons struikel. En om ons lig te wees wanneer ons deur donker tye gaan.
So baie mense kruis ons lewens gedurende ons lewenspad en laat voetspore na. Sommige mense storm jou lewe binne, vertrap alles en laat voetspore van hartseer en ongeluk agter.
Ander mense loop saggies deur jou lewe en laat voetspore wat 'n mens amper nie kan sien nie.
En dan is daar die mense wat met 'n ferm pas deur jou lewe stap en voetspore van liefde, geluk, vreugde en menslikheid agterlaat. Dit is die mense wat jy wil terugroep as hulle voetspore eindig want jy mis hulle en sou graag 'n langer pad met hulle wou stap.
Hoe lyk die voetspore wat jy in ander mense se lewens agterlaat?
Dis daardie voetspore wat jy agterlaat in die wêreld. En alles wat jy doen en gedoen het is afgedruk in daardie spoor. So sorg dat die spore wat gelaat word, skoon en rein is. Dat dit goeie spore is vol vriendelikheid, verdraagsaamheid, respek en liefde.
Wanneer God ons lewensdraadjie nou sou knip…. Wat se spore gaan ons na laat?
Moet nooit spore trap wat jy later wil uitwis nie!
Moet nooit woorde spreek wat jy later wil terug trek nie!
Moet nooit dade doen wat jy in elkgeval nooit weer ongedaan kan maak nie!
Lewe dan Godvresend!
Trap spore van geregtigheid!
Spreek woorde van lewe!
Doen aan ander soos ons Hemelse Vader aan ons doen!
Sodat hul dan sê: "Dit was 'n man/vrou na God se hart!
Laat die voetspore wat julle agterlaat, ook Gelowige Spore wees wat ander kan en wil volg.
Gebed: Here help my om voetspore van liefde en vreugde te laat in die lewens van mense wat my lewenspad kruis. AMEN